REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/157-16

21. jul 2016. godine

B e o g r a d

ZAPISNIK

TREĆE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 21. JULA 2016. GODINE

Sednica je počela u 11,05 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Nikola Jolović, Goran Kovačević, Olivera Pešić, Zoran Krasić, Milorad Mirčić, Saša Radulović, Momo Čolaković, Vojislav Vujić, Žika Gojković, Goran Ćirić i Milan Lapčević.

Sednici su prisustvovali zamenici članova Odbora: prof. dr Vladimir Marinković, zamenik Milorada Mijatovića i Slaviša Bulatović, zamenik Radmila Kostića.

Član Odbora Zoltan Pek je pristupio sednici u toku rasprave po prvoj tački dnevnog reda.

Sednici nije prisustvovao član Odbora Dušan Bajatović niti njegov zamenik.

Sednici je prisustvovao i narodni poslanik Srbislav Filipović.

U toku rasprave po četvrtoj tački dnevnog reda članovi Odbora Zoran Krasić i Milorad Mirčić napustili su salu u kojoj se održavala sednica, dok je član Odbora Milan Lapčević napustio salu u toku rasprave po petoj tački dnevnog reda.

Na poziv predsednika Odbora, sednici su prisustvovali i: predstavnici Agencije za energetiku Republike Srbije - Ljubo Maćić, predsednik Saveta, Goran Petković i Dejan Stojanović, članovi Saveta, i predstavnici Fiskalnog saveta - Vladimir Vučković i Nikola Altiparmakov, članovi Saveta i Zlatiborka Andrejić, sekretar Saveta.

Na predlog predsednika, Odbor je većinom glasova odlučio da se predloženi dnevni red dopuni novom tačkom, kao tačkom 5. „Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti“, kao i da dosadašnja tačka 5. postane tačka 6. predloženog dnevnog reda.

Na predlog predsednika, Odbor je većinom glasova utvrdio sledeći

D n e v n i r e d

- usvajanje zapisnika Prve i Druge sednice Odbora-

1. Razmatranje Finansijskog plana Agencije za energetiku Republike Srbije za 2016. godinu (03 broj 400-2808/15 od 30. oktobra 2015. godine);

2. Razmatranje Izveštaja o radu Fiskalnog saveta za 2015. godinu (broj 02-699/16 od 31. marta 2016. godine);

3. Obrazovanje Pododbora za razmatranje izveštaja o obavljenim revizijama Državne revizorske institucije;

4. Obrazovanje Radne grupe za sprovođenje postupka za izbor dva člana Republičke komisije za zaštitu prava u postupcima javnih nabavki;

5. Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti;

6. Razno.

\* \* \*

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike Prve i Druge sednice Odbora.

\* \* \*

**Prva tačka dnevnog reda**: Razmatranje Finansijskog plana Agencije za energetiku Republike Srbije za 2016. godinu (03 broj 400-2808/15 od 30. oktobra 2015. godine)

Predsednik Saveta Agencije za energetiku Republike Srbije Ljubo Maćić upoznao je članove i zamenike članova Odbora sa sadržinom Finansijskog plana Agencije za 2016. godinu na koji je Vlada, na osnovu člana 155. Poslovnika Narodne skupštine, dala pozitivno mišljenje. Finansijskim planom Agencije utvrđuju se ukupni planirani prihodi u iznosu od 226.345.684 dinara (prihodi od licenci, prihodi od regulatorne naknade, preneti višak prihoda iz prethodnog perioda, prihodi od donacija i refundacija, finansijski i ostali prihodi, naplaćena ispravka potraživanja ranijih godina), ukupni planirani rashodi u iznosu od 226.345.684 dinara (troškovi materijala, zarada i naknada zarada, proizvodnih usluga, amortizacija i rezervisanje, nematerijalni troškovi, finansijski i ostali rashodi) i planira rezerva za nepredviđene izdatke u iznosu od 2.376.270 koja pokriva koja pokriva i rizik naplate potraživanja, sa ciljem da se obezbedi nesmetano poslovanje Agencije u 2016. godini.

U diskusiji povodom ove tačke dnevnog reda učestvovali su: Goran Ćirić, Zoran Krasić, Milan Lapčević, Veroljub Arsić, Goran Kovačević, Milorad Mirčić, Saša Radulović i Vladimir Marinković.

Tokom diskusije članovi i zamenici članova Odbora su postavili određena pitanja u vezi zakupa prostorija koje Agencija koristi, zakupodavca i iznosa zakupnine koju Agencija plaća za taj prostor, načina finansiranja aktivnosti Agencije i obaveze Agencije da deo ostvarenih prihoda uplaćuje u budžet Republike Srbije, osnovanosti povećanja broja zaposlenih u Agenciji koje je planirano u 2016. godini i dr. Takođe, članovi Odbora su tražili pojašnjenja određenih stavki iz Finansijskog plana Agencije koje po njihovom mišljenju Agencija nije iskazala na dovoljno jasan i precizan način i izneli više zamerki po tom osnovu.

Na postavljena pitanja odgovore je dao Ljubo Maćić, predsednik Saveta Agencije. Pošto je predsednik Saveta odgovorio na sva postavljena pitanja, predsednik Odbora je zaključila raspravu.

Na predlog predsednika, Odbor je većinom glasova (11 za, dva protiv, tri člana Odbora nije glasalo) utvrdio Predlog odluke o davanju saglasnosti na Finansijski plan Agencije za energetiku Republike Srbije za 2016. godinu koji će biti upućen Narodnoj skupštini radi razmatranja i usvajanja po redovnom postupku.

**Druga tačka dnevnog reda**: Razmatranje Izveštaja o radu Fiskalnog saveta za 2015. godinu (broj 02-699/16 od 31. marta 2016. godine)

Član Fiskalnog saveta Vladimir Vučković upoznao je članove i zamenike članova Odbora sa osnovnim informacijama o Fiskalnom savetu, sredstvima za rad, organizacionom strukturom i poslovima koje Savet obavlja a koji su definisani matičnim Zakonom o budžetskom sistemu, kojim su propisana ovlašćenja i obaveze Saveta. U nastavku izlaganja, predstavio je aktivnosti koje je Savet sproveo u 2015. godini i izneo određene stavove i mišljenja Saveta po određenim temama. Prema mišljenju Saveta, rezultati koji su postignuti od početka ove godine su dobri i za očekivati je da deficit do kraja 2016. godine bude znatno manji od planiranog što je potrebno jer država dosta izdvaja na kamate (oko 3,5 odsto BDP-a). Stav Saveta je da je plan smanjivanja budžetskog deficita na 0,5 odsto BDP-a do 2019. godine ostvarljiv i neophodan da bi nivo javnog duga, koji je daleko iznad zakonske granice od 45 odsto (75-76 odsto), počeo da se kreće silaznom putanjom. Prema rečima Vladimira Vučkovića, Savet smatra da je važno da se istraje u zamrzavanju plata i penzija i u narednoj godini, a penzija i u 2018. godini, kako bi deficit pao na planirani nivo od 0,5 odsto BDP-a. Izrazio je želju i očekivanje da će Savet u narednom periodu imati više mogućnosti da svoje izveštaje i nalaze iz istih predstavlja članovima Odbora na način koji će doprineti njihovom detaljnijem upoznavanju sa određenim temama kojima se Savet bavi.

Član Saveta Nikola Altiparmakov je upoznao članove i zamenike članova Odbora sa tri teme koje su bile predmet interesovanja Saveta u izveštajnom periodu, a koje su važne za uspešan završetak procesa finansijske konsolidacije i uspešan završetak aranžmana sa MMF-om: 1) borba protiv sive ekonomije i sprovođenje programa transformacije Poreske uprave kao ključnog preduslova u borbi protiv sive ekonomije i neophodnost da se u što kraćem vremenskom roku temeljno izmeni neracionalna organizaciona struktura Poreske uprave i unaprede njeni kadrovski kapaciteti; 2) problemi decentralizacije, odnosno problemi manjka u budžetu koji je nastao 2011. godine usvajanjem tadašnjeg Zakona o decentralizaciji kada je 40 milijardi dinara sredstava iz republičkog budžeta preneto lokalnim samoupravama na haotičan i nesistematski način, što je stvorilo veliku rupu u budžetu, pri čemu je deo tih sredstava vraćen kroz izmene poreskih zakona 2013. godine, a ostalo je još da se u republički budžet vrati 8 milijardi dinara i to predmet dogovora i ključan uslov za sledeću reviziju aranžmana sa MMF-om; i 3) problem privrednog rasta (fiskalna konsolidacija je otklonila rizik od rasta javnog duga i po prvi put, počev od 2008. godine, može se očekivati da će javni dug početi da se smanjuje) i uticaj rasta javnih investicija na privredni rast.

U diskusiji povodom ove tačke dnevnog reda učestvovali su: Zoran Krasić, Goran Ćirić, Milan Lapčević, Veroljub Arsić, Goran Kovačević, Milorad Mirčić, Saša Radulović, Momo Čolaković, Vladimir Marinković i Aleksandra Tomić.

Tokom diskusije članovi i zamenici članova Odbora su podržali dosadašnji rad Saveta i pozitivno se izjasnili o predmetnom izveštaju. Ukazano je na činjenicu da je Savet u delu tema kojima se bavio u prethodnim godinama uglavnom identifikovao najvažnije probleme koji se tiču javnih finansija i javne potrošnje, ali i da postoje određene teme i pitanja kojima se Savet do danas nije bavio a koja su od izuzetne važnosti: analiza strukture javnog duga i koliko kamate učestvuju u javnom dugu, pitanje opravdanosti zajmova koje Republika Srbija uzima, kako je došlo do dramatičnog rasta javnog duga počev od jula 2012. godine do danas, analiza kredite aktivnosti stranih banaka u Republici Srbiji i mogućnost velikih ušteda u tom delu, analiza efekata povećanja, odnosno smanjenja poreskih stopa. Članovi i zamenici članova Odbora postavili su određena pitanja i tražili pojašnjenja u vezi analize reforme javnih preduzeća, opadajućeg trenda javnih investicija i efekata pada javnih investicija, pouzdanosti zvaničnih podataka iz statistike zaposlenih, umanjenja transfera lokalnim samoupravama, efekata pada cene energenata na BDP, efekata subvencija i državne pomoći, efekata smanjenja plata i penzija (koji deo se odnosi na plate a koji na penzije), efekata povećanja, odnosno smanjenja poreskih stopa i dr. Takođe, tokom diskusije ukazano je i na činjenicu da Savet do danas nijednom nije pripremio analizu predloga zakona o završnom računu budžeta Republike Srbije i konsolidovanog bilansa opšteg nivoa države iako je to njegova zakonska obaveza.

Pošto su predstavnici Saveta odgovorili na sva postavljena pitanja, predsednik Odbora je zaključila raspravu i obavestila članove i zamenike članova Odbora da će Odbor na jednoj od narednih sednica utvrditi predlog zaključka povodom razmatranja Izveštaja o radu Fiskalnog saveta za 2015. godinu, u skladu sa članom 237. Poslovnika Narodne skupštine.

Pre prelaska na sledeću tačku dnevnog reda, predsednik Odbora je obavestila članove i zamenike članova Odbora da su stručne službe Odbora i Saveta pripremile Predlog memoranduma koji se odnosi na proširenje saradnje između Odbora i Saveta u oblasti fiskalne politike i podsetila da je Odbor sličan memorandum u prethodnom sazivu zaključio sa Državnom revizorskom institucijom. Dogovoreno je da članovi i zamenici članova Odbora eventualne primedbe, predloge i sugestije na tekst Predloga memoranduma dostave sekretaru Odbora kako bi iste bile unete u konačan tekst Predloga, te da će Odbor na jednoj od narednih sednica dati ovlašćenje predsedniku Odbora za potpisivanje memoranduma.

**Treća tačka dnevnog reda**: Obrazovanje Pododbora za razmatranje izveštaja o obavljenim revizijama Državne revizorske institucije

Predsednik Odbora podsetila je članove i zamenike članova Odbora da je u prethodnom sazivu Narodne skupštine ovaj odbor, s obzirom na brojne obaveze koje ima u delu kontrole trošenja javnih sredstava a koje su utvrđene pre svega Zakonom o Državnoj revizorskoj instituciji i Poslovnikom Narodne skupštine, obrazovao pododbor koji se bavio razmatranjem izveštaja o obavljenim revizijama korisnika javnih sredstava koje Državna revizorska institucija podnosi Narodnoj skupštini, i da je predsedavajući tog pododbora bio Vladimir Marinković a članovi Zoran Bojanić, Boban Birmančević, Ivan Jovanović, Dragoljub Zindović, Vojislav Vujić i Suzana Šarac. S tim u vezi, predložila je da Odbor i u ovom sazivu Narodne skupštine ponovo obrazuje pododbor koji bi nastavio aktivnosti na razmatranju izveštaja o reviziji i pripremanju određenih dokumenata za potrebe Odbora, kao i da Vladimir Marinković ponovo bude predsedavajući, imajući u vidu njegov dosadašnji rad i iskustvo u ovoj oblasti. U nastavku izlaganja pozvala je Vladimira Marinkovića da predstavi rezultate rada pododbora u prethodnom sazivu Narodne skupštine članovima i zamenicima članova Odbora.

Nakon predstavljanja rezultata rada pododbora u prethodnom sazivu Narodne skupštine, predsednik Odbora je predložila da članovi pododbra u novom sazivu budu i: Vojislav Vujić, Zoran Bojanić (učestvovali u prethodnom radu pododbora), Veroljub Arsić, Milan Lapčević i Dušan Bajatović, i pozvala druge članove Odbora da se priključe radu ovog pododbora ukoliko to žele. Član Odbora Saša Radulović se u toku razmatranja ove tačke dnevnog reda prijavio za učešće u radu pododbora što je Odbor, bez diskusije, prihvatio.

Na predlog predsednika, Odbor je većinom glasova (14 za, jedan protiv, jedan član Odbora nije glasao) doneo Odluku o obrazovanju Pododbora za razmatranje izveštaja o obavljenim revizijama Državne revizorske institucije u sledećem sastavu: dr Vladimir Marinković (predsedavajući), Veroljub Arsić, Milan Lapčević, Dušan Bajatović, Zoran Bojanić, Vojislav Vujić i Saša Radulović(članovi).

**Četvrta tačka dnevnog reda**: Obrazovanje Radne grupe za sprovođenje postupka za izbor dva člana Republičke komisije za zaštitu prava u postupcima javnih nabavki

Predsednik Odbora podsetila je članove i zamenike članova Odbora da je ovaj odbor na 84. sednici održanoj 1. februara ove godine, u skladu sa ovlašćenjem iz člana 140. stav 2. Zakona o javnim nabavkama, pokrenuo postupak za utvrđivanje predloga za izbor dva člana Republičke komisije za zaštitu prava u postupcima javnih nabavki; da je na osnovu te odluke, u Sl. glasniku broj 23 od 7. marta, objavljen javni konkurs za izbor dva člana Republičke komisije, a isti je objavljen u dnevnom listu „Politika“, kao i na internet stranici Narodne skupštine; da je rok za podnošenje prijava bio 30 dana (rok istekao 6. aprila), kao i da je na konkurs stiglo ukupno 11 prijava.

U nastavku izlaganja predsednik Odbora je, u cilju efikasnijeg rada Odbora u postupku utvrđivanja predloga za izbor dva člana Republičke komisije i sledeći praksu koju je Odbor razvio od prvog izbora Republičke komisije koji je sproveo krajem 2012. godine, kao i prethodni izbor predsedika i dva člana koji sproveden prošle godine, predložila da Odbor obrazuje radnu grupu koju će činiti do pet članova Odbora, sa zadatkom da sprovede izborni postupak koji obuhvata: pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu, utvrđivanje principa za izradu i sačinjavanje predloga pitanja za test provere stručne osposobljenosti iz oblasti javnih nabavki, formiranje testa, sprovođenje testiranja, pregled i utvrđivanje rezultata testiranja kandidata. S tim u vezi, posebno je ukazala na činjenicu da će radna grupa o svakoj pojedinačnoj aktivnosti koju bude preduzimala, morati da obaveštava i svoje predloge da podnosi Odboru na usvajanje. Predsednik Odbora je predložila da članovi radne grupe budu: Milorad Mijatović, Milan Lapčević, Goran Kovačević, Goran Čirić i Veroljub Arsić kao predsedavajući radne grupe, s obzirom na njegovo iskustvo i aktivno učešće u svim prethodnim izborima za članove Republičke komisije.

U diskusiji povodom ove tačke dnevnog reda učestvovali su: Veroljub Arsić, Momo Čolaković i Saša Radulović.

Na predlog predsednika, Odbor je većinom glasova (11 za, niko protiv, dva uzdržana, jedan član Odbora nije glasao) doneo Odluku o obrazovanju Radne grupe za sprovođenje postupka za izbor dva člana Republičke komisije za zaštitu prava u postupcima javnih nabavki u sledećem sastavu: Veroljub Arsić (predsedavajući), Milan Lapčević, Milorad Mijatović, Goran Ćirić i Goran Kovačević(članovi).

**Peta tačka dnevnog reda**: Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

Predsednik Odbora obavestila je članove i zamenike članova Odbora da su se Miloš Jović i Danijela Bojović, zaposleni u Upravi za javne nabavke, obratili Odboru sa zahtevima za dobijanje saglasnosti za učešće u svojstvu predavača na seminaru koji će biti održan 28. jula u Beogradu, u organizaciji Instituta za ekonomsku diplomatiju. U nastavku izlaganja ukazala je na odredbu člana 133. stav 7. Zakona o javnim nabavkama kojom je utvrđena obaveza ovog odbora da daje prethodnu pisanu saglasnost zaposlenima u Upravi za javne nabavke za obavljanje dodatne plaćene aktivnosti i podsetila na Uputstvo o postupku davanja prethodne pisane saglasnosti zaposlenima u Upravi za javne nabavke za obavljanje dodatne plaćene aktivnosti kojim je uređen postupak davanja te saglasnosti, a koje je Odbor doneo na sednici održanoj 22. septembra 2015. godine.

U diskusiji povodom ove tačke dnevnog reda učestvovali su Veroljub Arsić i Saša Radulović.

Na predlog predsednika, Odbor je većinom glasova (sedam za, jedan protiv, tri uzdržana, dva člana nisu glasala) dao prethodnu pisanu saglasnost Milošu Joviću za obavljanje dodatne plaćene aktivnosti - predavanje na seminaru koji će biti održan 28. jula u Beogradu, u organizaciji Instituta za ekonomsku diplomatiju.

Na predlog predsednika, Odbor je većinom glasova (osam za, jedan protiv, dva uzdržana, dva člana nisu glasala) dao prethodnu pisanu saglasnost Danijeli Bojović za obavljanje dodatne plaćene aktivnosti - predavanje na seminaru koji će biti održan 28. jula u Beogradu, u organizaciji Instituta za ekonomsku diplomatiju.

**Šesta tačka dnevnog reda**: Razno

Predsednik Odbora obavestila je članove i zamenike članova Odbora da im je služba Odbora u utorak, 19. jula, dostavila na mejlove Plan rada Odbora do kraja 2016. godine, koji je sačinjen na osnovu obaveza koje proizilaze iz brojnih zakona i drugih akata koje Odbor primenjuje u radu, i pozvala da svoje sugestije i predloge ako ih imaju, dostave službi Odbora kako bi isti bili uneti u Plan rada. Takođe, ukazala je i na činjenicu da će Odbor pored obaveza koje su navedene u Planu rada, imati i niz drugih aktivnosti i obaveza koje nije moguće predvideti u ovom trenutku, a zbog kojih će sednice Odbora ponekad morati da se zakazuju i u kraćem roku od roka propisanog Poslovnikom Narodne skupštine.

Član Odbora Momo Čolaković predložio je da se sednice Odbora ubuduće, ako je to moguće, održavaju od 10,00 časova kako bi narodni poslanici imali vremena i za druge aktivnosti i obaveze koje nisu u vezi sa radom Odbora.

\* \* \*

Sednica je završena u 16,10 časova.

Sednica je tonski snimana.

SEKRETAR PREDSEDNIK

Aleksandra Šašo dr Aleksandra Tomić